APIE KORUPCIJĄ:

 **Korupcija** – piktnaudžiavimas įgaliojimais siekiant naudos sau ar kitam asmeniui viešajame ar privačiame sektoriuje.

**Korupcijos prevencija** – sisteminga veikla, kuria siekiama didinti viešojo ir privataus sektorių subjektų atsparumą korupcijai ir kuri apima korupcijos rizikos veiksnių nustatymą, įvertinimą, šalinimą ir (ar) mažinimą, sudarant bei įgyvendinant korupcijai atsparios aplinkos kūrimo priemonių sistemą. Korupcijos prevencija siekiama stiprinti nacionalinį saugumą, kurti socialinę gerovę, didinti administracinių, viešųjų irkitų viešojo sektoriaus paslaugų teikimo kokybę, saugoti sąžiningos konkurencijos laisvę, kad korupcija kuo mažiau trukdytų plėtoti demokratiją ir ekonomiką.

Pagrindiniai korupcijos prevencijos uždaviniai yra šie:

* kurti korupcijai atsparią aplinką;
* didinti antikorupcinį sąmoningumą;
* sistemiškai ir koordinuotai šalinti korupcijos rizikos veiksnius, mažinti korupcijos riziką;
* sudaryti prielaidas darniam ir veiksmingam korupcijos prevencijos subjektų sistemos veikimui;
* mažinti ekonomines korupcijos paskatas;
* užtikrinti aktyvų privataus sektoriaus subjektų ir visuomenės įsitraukimą į korupcijos prevenciją;
* skatinti skaidrų, sąžiningą ir atvirą administracinių, viešųjų ir kitų paslaugų teikimą.

Korupcijos prevencijos uždaviniai sprendžiami taikant korupcijos prevencijos priemones:

* korupcijos rizikos analizė;
* korupcijos prevencijos planavimo dokumentai;
* teisės aktų ar jų projektų antikorupcinis vertinimas;
* pranešimas apie korupcinio pobūdžio nusikalstamas veikas;
* korupcijos pasireiškimo tikimybės nustatymas;
* korupcijos rizikos valdymo vertinimas;
* atsparumo korupcijai lygio nustatymas;
* antikorupcinių elgesio standartų diegimas.

Bet kuriuo atveju, jeigu susiduriate su korupcija, visada kreipkitės į Specialiųjų tyrimų tarnybą adresu:

**Valstybės biudžetinė įstaiga Specialiųjų tyrimų tarnyba, A. Jakšto g. 6, 01105 Vilnius**

**Tel. (8 706) 63 335, faks. (8 706) 63 307, el. paštas****dokumentai@stt.lt**

Taip pat rekomenduojame apsilankyti Specialiųjų tyrimų tarnybos puslapyje: [WWW.STT.LT](http://www.stt.lt/)

**Pranešimai priimami:**

**„Karštąja linija"** visą parą tel.: **(8 5) 266 3333**

Faksu visą parą faks.: **(8 706) 63 307**

El. paštu pranesk@stt.lt

Taip pat galite kreiptis ir tiesiogiai į Lietuvos Respublikos Sveikatos apsaugos ministeriją:

El. paštu korupcija@sam.lt,Sveikatos apsaugos ministerijoje (SAM) pradėjo veikti pasitikėjimo telefonas. Lietuvos gyventojai, paskambinę nemokama linija tel. **8 800 66 004**, gali anonimiškai pranešti apie korupcijos atvejus sveikatos priežiūros įstaigose.

Jeigu iš Jūsų prašė pakišos, jeigu be teisėto pagrindo mokėjote medicinos darbuotojui ar kita forma susidūrėte su korupcija asmens sveikatos priežiūros įstaigose, paskambinkite nemokamu telefonu **8 800 66 004** ir sekite nurodymus. Jūsų skambutis – anonimiškas, jokių asmens duomenų pateikti nereikia. Jeigu Jums skambinant kovos su korupcija specialistai negalės atsiliepti, Jūsų pranešimas bus įrašytas. Visa gauta informacija bus atidžiai įvertinta ir pateikta atitinkamai kovos su korupcija institucijai.

**Baudžiamasis persekiojimas**

Lietuvos Respublikos specialiųjų tyrimų tarnyba vykdo baudžiamąjį persekiojimą, greitai, išsamiai ir teisėtai atskleidžia Lietuvos Respublikos baudžiamajame kodekse nustatytas korupcinio pobūdžio nusikalstamas veikas: kyšininkavimą (225 str.), tarpininko kyšininkavimą (226 str.), papirkimą (227 str.), piktnaudžiavimą tarnybine padėtimi (228 str.), tarnybos pareigų neatlikimą (229 str.) ir kitas STT įstatymo 2 straipsnio antroje dalyje įvardytas nusikalstamas veikas, kai tokių veikų padarymu siekiama ar reikalaujama kyšio, papirkimo arba nuslėpti, užmaskuoti kyšininkavimą ar papirkimą.

Vykdydami ikiteisminius tyrimus, kurių metu atskleidžiamos ir išaiškinamos korupcinio pobūdžio nusikalstamos veikos (kyšininkavimas, papirkimas, piktnaudžiavimas tarnybine padėtimi ir kt.), STT pareigūnai griežtai vadovaujasi Lietuvos Respublikos Konstitucija, STT įstatymu ir statutu, Lietuvos Respublikos baudžiamojo kodekso ir baudžiamojo proceso kodekso nuostatotomis, Lietuvos Respublikos operatyvinės veiklos įstatymu, tarptautinėmis sutartimis ir kitais teisės aktais.